b'\n_START_ARTICLE_\nH. H. Kung\n_START_PARAGRAPH_\nKung Hsiang-hsi (pinyin: Kong Xiangxi, tunnettu yleisesti nimell\xc3\xa4 H. H. Kung; 11. syyskuuta 1880 Taigu, Shanxi, Kiina \xe2\x80\x93 15. elokuuta 1967 Locust Valley, New York, Yhdysvallat) oli kiinalainen liikemies ja poliitikko, jolla oli merkitt\xc3\xa4v\xc3\xa4 rooli Kuomintang-puolueen johtamassa Kiinan tasavallan hallinnossa 1920\xe2\x80\x931940-luvuilla. H\xc3\xa4n toimi Kiinan valtiovarainministerin\xc3\xa4 1933\xe2\x80\x931944 ja p\xc3\xa4\xc3\xa4ministerin\xc3\xa4 1938\xe2\x80\x931939._NEWLINE_Kung kuului vanhaan kauppiassukuun. H\xc3\xa4n k\xc3\xa4vi l\xc3\xa4hetyskoulua ja opiskeli Yhdysvalloissa, valmistuen vuonna 1907 taloustieteen maisteriksi Yalen yliopistosta. Palattuaan Kiinaan h\xc3\xa4n yst\xc3\xa4vystyi vallankumousjohtaja Sun Yat-senin kanssa, jonka vaimo Soong Ching-ling oli Kungin vaimon Soong Ai-lingin sisar. Sun Yat-senin kuoltua vuonna 1925 Kung ryhtyi tukemaan Kuomintangin uutta johtajaa T\xc5\xa1iang Kai-\xc5\xa1eki\xc3\xa4, joka nai h\xc3\xa4nen vaimonsa toisen siskon Soong Mei-lingin. Kungista tuli 1928 Kiinan kauppa- ja teollisuusministeri sek\xc3\xa4 1933 valtiovarainministeri. H\xc3\xa4n irrotti Kiinan valuutan hopeakannasta ja kytki sen kansainv\xc3\xa4liseen valuuttaj\xc3\xa4rjestelm\xc3\xa4\xc3\xa4n, mik\xc3\xa4 osoittautui hy\xc3\xb6dylliseksi Kiinan\xe2\x80\x93Japanin sodan aikana. Kungista tuli vuonna 1938 Kiinan p\xc3\xa4\xc3\xa4ministeri, kun T\xc5\xa1iang Kai-\xc5\xa1ek erosi hallituksen johdosta omistautuakseen ylip\xc3\xa4\xc3\xa4llik\xc3\xb6n teht\xc3\xa4villeen. T\xc5\xa1iang Kai-\xc5\xa1ek palasi p\xc3\xa4\xc3\xa4ministeriksi seuraavana vuonna, mutta Kung jatkoi varap\xc3\xa4\xc3\xa4ministerin\xc3\xa4 ja valtiovarainministerin\xc3\xa4 sodan loppuun asti. Kiinan sis\xc3\xa4llissodan aikana vuonna 1947 Kung muutti Yhdysvaltoihin, ja asui siell\xc3\xa4 loppuik\xc3\xa4ns\xc3\xa4.'